שו"ת רשב"ץ (תשב"ץ)/חלק ב/קעג
שאלה קעג:
עוד שאלת מי שבא ואמר אירכסא כתוב' אשתי ורצוני לחדש לה כתוב' וכך וכך היא כתובת' אם כותבין על פיו.
או אם חוששין שמא יותר ממה שאמר היא כתובת' ואם צריכין העדים לדעת זה מפי האשה או מפי העדים:

תשובה:
אם האשה היא אצלכם וטוענת שהכתובה הראשונה הית' יותר גדולה ממה שמודה הבעל יבואו העדים ויעידו או אם אין שם עדים ישביעו לבעל היסת או יחרימו עליו אם הוא מכחיש אותה.
ואם אין שם האשה יכתבו לה כמו שאומר הבעל.
דהא קיימא לן כותבין שטר ללוה אע"פ שאין מלוה עמו כדאי' בפרק קמא דבבא מציעא (קס"ז ע"ב) ובפרק גט פשוט (קס"ז ע"ב):